335/2008

F var sakfelldur fyrir þjófnað með því að hafa stolið tveimur leikjatölvum og fyrir að hafa ekið undir áhrifum ávana- og fíkniefna í tvígang og í síðara skiptið einnig undir áhrifum áfengis. F var dæmdur til að sæta fangelsi í sex mánuði en fullnustu fimm mánaða refsingarinnar var frestað. Þá var F dæmdur til greiðslu 250.000 króna sektar og sviptur ökurétti í þrjú ár.

Dómur Hæstaréttar.

Mál þetta dæma hæstaréttardómararnir Ó-kk-nf B-kk-nf Þ-kk-nf, J-kk-nf S-kk-nf G-kk-nf og P-kk-nf H-kk-nf.

Ríkissaksóknari skaut máli þessu til Hæstaréttar 30. maí 2008 af hálfu ákæruvalds sem krefst þyngingar á sektarrefsingu og hann verði sviptur ökurétti um lengri tíma en gert var í hinum áfrýjaða dómi.

Ákærði krefst staðfestingar hins áfrýjaða dóms.

Brotaferill ákærða er nægilega rakinn í héraðsdómi. Þess ber einnig að geta að ákærði var dæmdur 4. júlí 2008 í Héraðsdómi Norðurlands eystra í 100.000 króna sekt fyrir fíkniefnalagabrot, umferðalagabrot og þjófnað.

Í annarri ákæru málsins er ákærða gefið að sök að hafa í tvö skipti, annars vegar 22. desember 2007 og hins vegar degi síðar, ekið undir áhrifum ávana- og fíkniefna. Í síðara skiptið var hann einnig undir áhrifum áfengis. Ákærði var handtekinn klukkan 22.08 að kvöldi 22. desember 2007 grunaður um akstur undir áhrifum fíkniefna. Blóðsýni var tekið úr ákærða klukkan 22.40 og honum sleppt tíu mínútum síðar. Rúmum fjórum klukkustundum síðar var ákærði handtekinn aftur og grunaður um sams konar brot. Í kjölfarið var á ný tekið blóðsýni úr ákærða. Niðurstöður rannsókna á fyrra blóðsýninu leiddu í ljós 55 ng/ml. amfetamíns en í síðara blóðsýninu mældust 0,72‰ alkóhóls og 90 ng/ml. amfetamíns. Með þessu framferði hefur ákærði sýnt einbeittan brotavilja.

Með vísan til forsendna héraðsdóms er staðfest niðurstaða hans um sakfellingu, heimfærslu brota til refsiákvæða og ákvörðun fangelsisrefsingar. Að virtri 8. mgr. 100. gr. umferðarlaga nr. 50/1987 er fésekt ákærða ákveðin 250.000 króna til ríkissjóðs og sæti hann 18 daga fangelsi greiði hann ekki sektina innan fjögurra vikna. Fallist er á með héraðsdómi að um sviptingu ákærða á ökurétti fari samkvæmt 6. mgr. 102. gr. umferðarlaga og verður hann sviptur ökurétti í þrjú ár frá 23. júní 2008 að telja.

Ákvæði hins áfrýjaða dóms um skaðabætur er ekki til endurskoðunar fyrir Hæstarétti og stendur það óraskað.

Ákvæði héraðsdóms um sakarkostnað verður staðfest.

Með þessari dómsniðurstöðu er leiðrétt viðurlagaákvörðun hins áfrýjaða dóms er varðar umferðarlagabrot ákærða og er því rétt að áfrýjunarkostnaður málsins greiðist úr ríkissjóði, þar með talin málsvarnarlaun skipaðs verjanda ákærða fyrir Hæstarétti, sem ákveðin verða að meðtöldum virðisaukaskatti eins og nánar greinir í dómsorði.

Dómsorð:

Ákærði, F-kk-nf Ö-kk-nf K-kk-nf, sæti 6 mánaða fangelsi, en fresta skal fullnustu 5 mánaða refsingarinnar og hún niður falla að liðnum þremur árum frá uppsögu dóms þessa, haldi ákærði almennt skilorð 57. gr. almennra hegningarlaga nr. 19/1940.

Ákærði greiði 250.000 krónur í sekt til ríkissjóðs innan fjögurra vikna frá uppsögu dóms þessa að telja, en sæti ella fangelsi í 18 daga.

Ákærði er sviptur ökurétti í þrjú ár frá 23. júní 2008 að telja.

Ákvæði héraðsdóms um skaðabætur og sakarkostnað skulu vera óröskuð.

Áfrýjunarkostnaður málsins, samtals 227.054 krónur, greiðist úr ríkissjóði þar með talin málsvarnarlaun skipaðs verjanda ákærða fyrir Hæstarétti, S-kk-ef A-kk-ef S-kk-ef hæstaréttarlögmanns, 211.650 krónur.